Minstens een SA'ner dood tydens geweld in Mosambiek | Maroela Media
Minstens een SA'ner dood tydens geweld in Mosambiek
Palma. (Foto: JOHN WESSELS / AFP)
Minstens een Suid-Afrikaner is dood nadat djihadiste 'n dorp in die noorde van Mosambiek binnegeval het.
Maroela Media het Vrydag berig 'n klomp Suid-Afrikaners is glo in 'n hotel in Mosambiek vasgekeer nadat Mosambiekse soldate 'n aanval op djihadiste militante geloods het. Dié stap kom nadat militante Woensdag die kusdorp Palma in die noorde van Mosambiek ingeval het.
News24 het Saterdag berig minstens een Suid-Afrikaner uit die ongeveer 200 buitelanders wat in die luukse Amarula Palma-hotel vasgekeer is, is in die konflik dood. Die Suid-Afrikaner en vyf ander buitelanders wie se nasionaliteit nie in die stadium bekend is nie, is na wat verneem word dood toe hulle van die aanvallers probeer vlug het. Djihadiste is boonop nou besig om nader aan die hotel te beweeg.
Volgens AFP is die vasgekeerde buitelanders hoofsaaklik werkers by 'n vloeibare aardgas-perseel naby Palma. Die oliereus Total is die grootste aandeelhouer van dié perseel. Djihadiste het die kusdorp Woensdag binnegeval, slegs ure nadat Total aangekondig het dat hy geleidelik werk aan dié projek gaan hervat. 'n Groot getal mense moes noodgedwonge die nabygeleë bosse in vlug toe die aanval begin. "Amper die hele dorp is verwoes. Baie mense is dood en talle werkers wag in die hotel om gered te word," het 'n werker by die perseel Vrydagaand telefonies aan AFP gesê.
'n Werker van 'n maatskappy wat deur Total gesubkontrakteur is, sê helikopters het Vrydag om die hotel gevlieg en probeer om 'n manier te vind om die mense wat in die hotel vasgekeer is, te bevry. "Teen die aand het baie mense nog op die perseel agtergebly en die militante het nader aan die hotel probeer beweeg.
Die djihadiste is na wat verneem word deel van 'n plaaslike terreurgroep wat bekend staan as Al-Shabab. Hulle word nie verbind met die Somaliese terreurgroep met dieselfde naam nie.
Lunga Ngqengelele, woordvoerder van die departement van internasionale betrekkinge en samewerking (Dirco), het Vrydag aan Maroela Media gesê hulle is "bewus van die situasie". Sy sê haar departement bied tans die nodige bystand aan landsburgers deur die Suid-Afrikaanse ambassade in Mosambiek. Bitter min is nog oor die welstand van dié Suid-Afrikaners bekend.
Sóveel kos skade weens betogings by universiteite
Wêreldekonomie bloei weens skip in Suezkanaal
Stuur net 20 oud Recce/Koevoet lede daar in..I rest my case!.
Dirco, as die mense met helikopters ander probeer uithaal, hoe gaan die ambassade hulp verleen? Hoeveel SA burgers is daar in daardie hotel? Het julle n plan om die mense te red of het julle n plan om in beheer te lyk… Die terugvoer van julle af in die bostaande berig is niks seggend. En waar is julle nou met "geen bedreiging vir ons nie"?